
Llawysgrifau
Llyfr Aneirin (ail hanner y 13eg ganrif)

Dyddio
Mae hyn yn dal i fod yn ddadleuol. Cyfeirir at Aneirin a Thaliesin yn Historia Brittonum fel beirdd Cymraeg o’r 6ed ganrif, ond mae’n gwestiwn faint o’u gwaith dilys sydd wedi goroesi. Ystyrir deuddeg o’r cerddi yn Llyfr Taliesin yn waith y bardd ‘hanesyddol’ (mewn cyferbyniad â’r cymeriad chwedlonol o’r un enw). Mae’r rhan fwyaf o ysgolheigion yn gytûn bod y corff o ychydig dros fil o linellau yn Llyfr Aneirin yn cynnwys craidd o farddoniaeth o’r 6ed ganrif, gyda llygriadau ac ychwanegiadau diweddarach.

Lleoliad daearyddol
Gododdin oedd enw llwyth Brythonaidd a ddaliai diriogaeth yng Ngogledd Prydain â chanolfan yn Din Eidyn (Edinburgh) ar lan afon Forth. Gododdin hefyd yw teitl cerdd Aneirin sy’n dathlu cyrch gan filwyr y Gododdin ar Gatraeth (Catterick yng ngogledd Swydd Efrog).
Taliesin oedd bardd llys Urien, brenin teyrnas Rheged i’r de o Fur Hadrian (Cumbria  fodern). Sonnir am yr ardal a ddarlunnir yn y canu cynnar fel yr Hen Ogledd.

Themâu
Cyflwynir y ddelfryd arwrol o’r ddwy ochr yng ngwaith Taliesin ac Aneirin. Canolbwyntio ar y brenin a wna Taliesin, a dengys yr wyth cerdd i Urien fod gan ei filwyr ddyletswydd i ymladd drosto hyd angau. 
[bookmark: _GoBack]Mae pob un o benillion y Gododdin yn canolbwyntio ar un milwr neu griw ohonynt, gan ddathlu eu marwolaeth arwrol a sicrhau eu clod tragwyddol. Symbol o’r cytundeb arwrol oedd y ddefod o yfed medd yn y neuadd, gan fod disgwyl i’r milwr dalu am haeloni’r arglwydd â’i fywyd. 
